Fietsryer tref sleepwa, sterf | Maroela Media
'n Fietsryer is Maandagaand dood nadat hy teen 'n sleepwa, wat deur 'n bakkie gesleep is, vasgery het. Die voorval het in Kimberley plaasgevind.
Die man, wat nog nie geïdentifiseer is nie, is op slag dood, het lt. Sergio Kock, 'n polisiewoordvoerder, Dinsdag gesê. Volgens Kock het die ongeluk by die kruising van North Circular- en Bultfonteinweg plaasgevind.
Die polisie het 'n beroep op die publiek gedoen dat enigiemand wat die man moontlik kan uitken, na vore moet kom. "Die slagoffer is 'n swart man tussen die ouderdom van 20 en 25. Hy is maer en is sowat 1.6 m lank. Hy het 'n blou frokkie, blou denim en blou Nike-plakkies aangehad," het Kock gesê.